Spölur býður frítt í göng á fyrsta verkfallsdegi „ Starfsmenn í gjaldskýli Hvalfjarðarganga leggja niður störf frá klukkan 12 á hádegi til miðnættis á fimmtudaginn kemur , 30. apríl , þegar kemur til boðaðrar vinnustöðvunar Starfsgreinasambandsins , “ segir í tilkynningu frá Speli . „ Sjálfvirkt öryggis - og eftirlitskerfi ganganna verður „ á vaktinni “ eins og áður . Öryggisstjóri Spalar getur því fylgst með umferð og tæknibúnaði ganganna á meðan vinnustöðvunin varir . “ Loks segir að gera megi ráð fyrir mikilli umferð í göngunum síðdegis á fimmtudag , enda löng helgi framundan . „ Spölur beinir því sérstaklega til vegfarenda að sýna varúð og tillitssemi í umferðinni í göngunum sjálfum og á svæðinu við gjaldskýlið . “